Document ID: /roh_data/filtered/fineweb-2-filterrobots_roh.jsonl.gz/71828

Dapi lura pelegrineschan mintg’onn milliuns a Lourdes. Jau less savair tge che quest fenomen Lourdes è. Perquai accumpogn jau il Pelegrinadi svizzer ch'ha lieu mintg’onn l’entschatta matg. Mes emprim pelegrinadi.
L'aua da Lourdes – il hit
Per las miraclas da Lourdes duai l’aua esser responsabla. Malgrà ch’igl è cumprovà che quai è aua da baiver tut normala. Sper las staziuns d’emplenir aua da Lourdes èsi perquai savens da star en colonna. Maria Pia Flepp da Cumpadials lavura en ina chasa da tgira. Ella ha empermess als cussadents da prender a chasa per els aua da Lourdes.
Jau crai che quest'aua haja forza da medegiar. Co exact na poss jau betg dir.
Viver cardientscha – far dal bun al concarstgaun
Anna Helena Cavelti n’è betg simplamain ina pelegrina. Ella lavura sco voluntaria en l'Accueil nua ch’ils pelegrins che dovran tgira stattan. Anna Helena Cavelti è gia stada var 40 giadas a Lourdes. En ses conturn betg tut che chapescha ch’ins po ir tantas giadas a Lourdes.
Quels tratgan ch'ins vegnia qua e fetschia uraziun davent da la damaun enfin la saira. Gliez na pudess jau gnanc far. Viver cardientscha è per mai era far dal bun al concarstgaun.
Engraziar a Nossadunna – la chara amia
Ils pelegrins vegnan a Lourdes per rugar tar Nossadunna, per deponer quitads e giavischs. Sin il plaz davant la baselgia dal rusari u davant la renumada grotta da Massabiel pon ins vesair l’entir di gruppas u persunas singulas che fan uraziun e chantan chanzuns da Nossadunna. Mo blers pelegrins vegnan era per engraziar a Nossadunna.
Nossadunna è per mai sco ina amia che dat adina puspè forza. Qua pon ins engraziar ad ella, laschar ir ils patratgs sin tschiel. Trametter ina brev d'amur a questa chara amia Nossadunna.
Pervia da questas ed autras istorgias da Lourdes turnan millis e millis pelegrins mintg’onn a Lourdes. Tenor il moto che jau hai udì pliras giadas durant questa emna da pelegrinadi: U che ti vegns ina giada a Lourdes e mai pli u che ti turnas adina.